અમદાવાદઃ દેશના પર્યટનનું મહત્ત્વનું કેન્દ્ર ગુજરાતમાં તૈયાર થઈ રહ્યું છે. વડોદરાથી 90 કિમીના અંતરે કેવડિયા કોલોનીમાં વિશ્વની સૌથી ઊંચી પ્રતિમા સ્ટેચ્યૂ ઑફ યુનિટીને કેન્દ્ર-રાજ્ય સરકાર દેશના અગ્રણી પર્યટન સ્થળ તરીકે વિકસાવી રહી છે. દેશની એકતાના શિલ્પી સરદાર વલ્લભભાઈ પટેલની આ 182 મીટર ઊંચી પ્રતિમા 20 ઑક્ટોબર સુધીમાં તૈયાર થઈ જશે. અને 31 ઑક્ટોબરે વડાપ્રધાન નરેન્દ્ર મોદી એક ઐતિહાસિક ભવ્ય સમારોહમાં તેનું અનાવરણ કરશે. સરકારની યોજના છે કે દેશ-વિદેશના ટૂરિસ્ટો આ સ્થળે આવે ત્યારે તેઓ થોડા કલાકો પૂરતા નહીં પણ 2-3 દિવસ સુધી આ સ્થળે રોકાય.